Maatietopalvelu

Kyselyvastaus

**Asiakirjan tunnus:** KT1105

**Päivämäärä**: 4.6.2025

**Julkisuus:** Julkinen

**Kamerun / Vammaisten ja vammaisten lasten asema, terveys- ja tukipalvelujen saatavuus ja saavutettavuus, tiivis katsaus**

**Cameroon / Status of disabled people and children with disabilities, availability and accessibility of health and support services, brief overview**

Kysymykset

1. Mikä on vammaisten asema Kamerunissa? Kohdistuuko heihin syrjintää tai oikeudenloukkauksia?  
2. Mikä on vammaisten lasten asema Kamerunissa? Kohdistuuko heihin syrjintää tai oikeudenloukkauksia?   
3. Onko Kamerunissa saatavilla vammaisten lasten terveys- tai tukipalveluita? Onko Kamerunissa vammaisten lasten kouluja? Ovatko nämä yleisesti ottaen saavutettavia?

Questions

1. What is the situation of people with disabilities in Cameroon? Are they subject to discrimination or infringements?  
2. What is the situation of children with disabilities in Cameroon? Are they subject to discrimination or infringements?   
3. Are there any health or support services for children with disabilities in Cameroon? Are there schools for children with disabilities in Cameroon? Are these generally accessible?

# Mikä on vammaisten asema Kamerunissa? Kohdistuuko heihin syrjintää tai oikeudenloukkauksia?

Kamerunin lainsäädäntö tukee vammaisten henkilöiden[[1]](#footnote-1) oikeuksia ja tunnistaa niin fyysisen vammaisuuden kuin kehitysvammaisuuden. Lainsäädäntö takaa vammaisten henkilöiden syrjimättömyyden ja yhdenvertaisuuden, palvelujen saavutettavuuden, kunnioituksen, itsenäisen toimijuuden, täyden osallisuuden ja inkluusion yhteiskunnassa.[[2]](#footnote-2) Kamerun ratifioi vammaisten henkilöiden asemaa koskevan YK:n yleissopimuksen vuonna 2023.[[3]](#footnote-3)

Kansainvälisesti vammaisten henkilöiden asemaa ajavan Handicap International -järjestön mukaan vammaiset kokevat laaja-alaisesti haasteita aina infrastruktuurin puutteista vammaisuuteen liittyvään stigmaan asti. Lainsäädännön takeista huolimatta vammaiset henkilöt kokevat ongelmia palveluissa, koulutuksessa ja työelämässä, mikä rajoittaa heidän osallisuuttaan yhteiskunnassa.[[4]](#footnote-4) Myös YK:n vammaisten henkilöiden oikeuksien yhteistyöorganisaation (UN Partnership on the Rights of Persons with Disabilities [UNPRPD], nykyisin UN Global Disability Fund) vuonna 2022 julkaiseman raportin mukaan lainsäädännöstä huolimatta vammaisten oikeuksien edistämisen toimeenpanossa on haasteita ja pullonkauloja, jotka aiheuttavat vammaisiin kohdistuvaa rakenteellista syrjintää. Vammaiset henkilöt eivät usein ole itse tietoisia lainsäädännön takaamista oikeuksista, mikä vaikeuttaa tasa-arvoisen ja yhdenvertaisen kohtelun saamista. Vammaisten henkilöiden, erityisesti naisten, poliittinen osallistuminen niin paikallisella kuin kansallisella tasolla on hyvin vähäistä.[[5]](#footnote-5) Voice of America -uutissivuston mukaan esimerkiksi sokeaa henkilöä on estetty asettumasta ehdolle paikallisvaaleissa.[[6]](#footnote-6)

Vammaisuuteen liittyy Kamerunissa myös perinteisiä uskomuksia ja ennakkoluuloja, jotka lisäävät vammaisuuteen liittyvää stigmaa. Erityisesti kehitysvammaisuuteen liittyy laajaa tietämättömyyttä. Vammaisia henkilöitä pidetään “häpeänä” perheelle, heitä syrjitään julkisissa palveluissa ja sosiaalisessa kanssakäymisessä, minkä vuoksi vammaisten henkilöiden mahdollisuudet tyydyttävään elämään vaarantuvat.[[7]](#footnote-7) Vammaiset henkilöt voivat kärsiä perinteisistä uskomuksista, joiden mukaan vammaisuus on esivanhempien rangaistus yhteisöille.[[8]](#footnote-8) Minority Africa -sivuston mukaan vammaiset henkilöt voidaan nähdä vähemmän inhimillisinä, ”yliluonnollisten olentojen riivaamina” tai ”sairaina” henkilöinä, jotka ovat parantamisen tarpeessa. Henkilöä voidaan esimerkiksi pitää ”kerjäläisenä” vain sen vuoksi, että hän on sokea.[[9]](#footnote-9)

UNPRPD:n mukaan etenkään toimeenpanevalla tasolla viranomaiset eivät huomioi lainsäädäntöä, mikä johtaa vammaisten henkilöiden oikeuksien rikkomiseen. Maan viranomaisissa ei ole myöskään toimivaa seuranta- ja valvontamekanismia, joka varmistaisi vammaisten henkilöiden inkluusion julkisissa palveluissa ja viranomaisissa. Jopa oikeusjärjestelmässä oikeusoppineet suhtautuvat välinpitämättömästi vammaisten oikeuksia takaavaan lainsäädäntöön ja henkilöiden oikeuksien ajamiseen lain nojalla.[[10]](#footnote-10) Myöskään Yhdysvaltojen ulkoministeriön kirjoitushetkellä uusimman, vuotta 2023 koskevan ihmisoikeusraportin mukaan vammaiset henkilöt eivät ole yhdenvertaisessa asemassa Kamerunissa muuhun väestöön nähden. Raportin mukaan ei ole kuitenkaan tietoa, että poliisi tai muut viranomaiset olisivat yllyttäneet, syyllistyneet tai suvainneet vammaisiin kohdistuvaa väkivaltaa.[[11]](#footnote-11) Muista käytettävissä olevista lähteistä ei myöskään löytynyt tietoa viranomaisten vammaisiin kohdistamasta väkivallasta, mutta ei toisaalta vahvistavaa tietoa siitä, että viranomaisten toteuttamaa väkivaltaa ei esiintyisi.

UNPRPD:n tekemän selvityksen mukaan vammaisille tarjotaan sosiaalipalveluja 32 terveyskeskuksessa eri puolilla maata. Huomioon ottaen palvelujen tarpeen sosiaalityöntekijöiden määrä ja osaaminen ovat riittämättömiä.[[12]](#footnote-12) Kamerun käyttää vähemmän kuin 5 % bruttokansantuotteesta terveydenhuoltoon ja järjestelmän rahoitus tapahtuu asiakasmaksuilla, mikä tekee terveydenhoidosta saavuttamatonta suurimmalle osalle, jos heillä ei ole yksityistä vakuutusta. Suurin osa sosiaaliturvaa tarvitsevista kamerunilaisista on epävirallisten verkostojen, kuten perheidensä, järjestöjen tai uskonnollisten instituutioiden, tuen varassa.[[13]](#footnote-13) Tästä johtuen sosiaali- ja terveyspalvelut ovat erityisesti vammaisille henkilöille usein taloudellisesti ja maantieteellisesti saavuttamattomissa, sillä vammaiset henkilöt kuuluvat maan köyhimpään väestönosaan. Palvelujen saaminen vaatii myös kansallisen vammaiskortin hankkimista, jonka vaatimuksena on 50 % toimintarajoite. UNPRPD:n selvityksen mukaan etenkin maaseutualueilla, joilla sosiaalipalvelut ovat olemattomia, on kortin saaminen haastavaa. Haastateltujen vammaisjärjestöjen mukaan yli 40 % vammaisista henkilöstä on myös tietämättömiä arviointiprosessista ja toimintatavoista vammaisaseman saamiseksi.[[14]](#footnote-14)

Kamerunissa on käynnissä kaksi aseellista konfliktia, joista toinen on anglofonialueella North-Westin ja South-Westin maakunnissa (ranskaksi *Nord-Ouest* ja *Sud-Ouest*) maan länsiosassa ja toinen Far Northin maakunnassa (ranskaksi *Extrême-Nord)* maan pohjoisosassa. YK:n humanitaaristen asioiden koordinointitoimiston helmikuussa 2025 julkaiseman katsauksen mukaan vammaiset henkilöt ovat erittäin haavoittuvassa asemassa Far Northin konfliktista kärsivillä alueilla. Peruspalvelut ja -infrastruktuuri ovat näillä alueilla vammaisille henkilöille saavuttamattomissa koskien niin terveydenhoitoa, koulutusta kuin puhdasta vettä. Vammaisilla henkilöillä on myös vaikeuksia hankkia henkilöllisyysasiakirjoja, mikä vaikeuttaa entisestään palvelujen saamista. Vastaavista ongelmista kärsivät myös vammaiset henkilöt North-Westin ja South-Westin maakunnissa etenkin maan sisäisesti siirtymään joutuneiden asuinalueilla, vaikka tilanne infrastruktuurin osalta on maan länsiosissa hieman parempi kuin pohjoisessa. Molemmilla alueilla erityisesti vammaiset naiset ja tytöt ovat erittäin haavoittuvassa asemassa ja vaarassa joutua hyväksikäytetyksi.[[15]](#footnote-15)

# Mikä on vammaisten lasten asema Kamerunissa? Kohdistuuko heihin syrjintää tai oikeudenloukkauksia?

Disability and Rehabilition -julkaisussa olleen tutkimusartikkelin mukaan vammaiset lapset ovat muita lapsia alttiimpia kaltoinkohtelulle, joka on Kamerunissa merkittävä yhteiskunnallinen ja kansanterveydellinen ongelma. Kamerunissa vammaisien lasten perheillä on usein huonot taloudelliset olosuhteet, mikä altistaa lapset kaltoinkohtelulle ja esimerkiksi elannon hankkimiselle katukauppiaina. Kotien ahtaus lisää riskiä seksuaaliselle hyväksikäytölle, ja haitalliset kulttuuriset käytännöt pahentavat tilannetta entisestään.[[16]](#footnote-16) Myös Yhdysvaltojen ulkoministeriön ihmisoikeusraportissa viitatun tutkimuksen mukaan vammaisten lasten riski joutua hyväksikäytetyksi on erityisen suuri. Tutkimuksessa todettiin, että fyysinen hyväksikäyttö, useimmiten ruumiillisen kurituksen tai liiallisen työn muodossa, oli yleisin hyväksikäytön muoto.[[17]](#footnote-17) Autistisia lapsia koskevan tutkimuksen mukaan myös lasten vanhemmat saattavat pitää vammaisen lapsen saamista rangaistuksena ja lapsia saatetaan pitää ”hulluina” tai ”käärmeinä”, joiden tarkoituksena on vahingoittaa perhettä. Vammaisen lapsen saamiseen liittyvän stigman vuoksi vanhemmat saattavat yrittää piilottaa lapsen ympäristöltään, jotta eivät joutuisi häpeän kohteiksi.[[18]](#footnote-18)

YK:n humanitaaristen asioiden koordinointitoimiston arvion mukaan aseellinen konflikti lisää vammaisiin lapsiin kohdistuvaa kulttuurista ja sosiaalista stigmaa. Erityisesti Far Northin maakunnassa vammaisiin lapsiin kohdistuu merkittäviä syrjintätoimia. Konfliktista kärsivillä alueilla vammaiset tytöt ovat erityisessä riskissä kärsiä aliravitsemuksesta.[[19]](#footnote-19)

# Onko Kamerunissa saatavilla vammaisten lasten terveys- tai tukipalveluita? Onko Kamerunissa vammaisten lasten kouluja? Ovatko nämä yleisesti ottaen saavutettavia?

Terveys- ja tukipalvelujen saatavuus ja saavutettavuus

UNPRPD:n Kamerunin terveysviranomaisilta saaman tiedon mukaan julkisessa terveydenhuollossa pääsääntöinen vammaisten henkilöiden saama tuki on liikkumisapuvälineitä ja muita apuvälineitä. Lisäksi terveysviranomaiset ylläpitävät yhtä fyysisesti vammautuneiden kuntoutukseen keskittyvää hoitolaitosta ja joissain terveyskeskuksissa on tarjolla myös fysioterapiaa ja kuntoutusta. Näiden lisäksi pääasiallisia vammaispalvelujen tuottajia ovat kansainväliset avustusjärjestöt ja uskonnolliset organisaatiot.[[20]](#footnote-20)

Selvityksen mukaan vammaisten tarvitseman avun määrä ylittää saatavilla olevan palvelujen määrän. Julkisten terveyspalvelujen rahoitus on rajallista ja monien selvityksessä haastateltujen vammaisjärjestöjen mukaan julkisia vammaispalveluja ei ole käytännössä saatavilla tai ne eivät pystyneet edes todentamaan, että viranomaiset tukisivat näiden palvelujen tuottamista. Myös järjestöjen tuottamia palveluja kuvataan hajanaisiksi ja riippuvaisiksi monista ulkoisista tekijöistä.[[21]](#footnote-21)

Kamerunilaisen The Guardian Post Cameroon -sanomalehden haastatteleman Cameroon Baptist Convention Health Services -hoitolaitoksen edustajan mukaan Kamerunissa liikunta-, näkö-, kuulo- ja puhevammojen hoito on kehittynyt viime vuosien aikana. Sen sijaan muunlaisten tilojen, kuten cp-vamman, autismin ja tiettyjen kehitysvammojen hoito on ongelmallista, sillä suurimmalla osalla terveydenhoitotyöntekijöistä ei ole näihin tarvittavaa osaamista. Esimerkiksi toiminta- ja fysioterapian sijaan saatetaan käyttää perinteisiä hoitomuotoja tai hoitoon saatetaan suhtautua välinpitämättömästi. Mainitussa hoitolaitoksessa järjestetään kuitenkin työntekijöiden koulutusta.[[22]](#footnote-22) Mainittu hoitolaitos tarjoaa verkkosivujensa mukaan myös vammaisille lapsille tarvittavia silmäsairauksien, korva-, nenä- ja kurkkusairauksien, fysioterapian, ortopedian ja mielenterveysalan palveluita hoitolaitoksissaan.[[23]](#footnote-23) Tarkempia tietoja terveydenhoidon saatavuudesta vammaisille lapsille ei ollut mahdollista selvittää tämän kyselyn laatimiseen varatussa ajassa.

Koulutuksen saatavuus ja saavutettavuus

Inclusive Education in Africa -teoksessa julkaistun artikkelin mukaan Kamerunissa vammaisten lasten opetus järjestetään yleis- tai erityiskouluissa vamman tyypin mukaan.[[24]](#footnote-24) Kamerunissa on aloitettu myös inklusiivisen opetuksen kehittäminen ja viranomaiset ovat avanneet kokeiluluontoisesti 69 inklusiivista koulua, joissa opetusta tarjotaan kaikille lapsille. Opetus on lain mukaan maksutonta vammaisille lapsille.[[25]](#footnote-25) Kamerunissa on kouluja, jotka tarjoavat eriytettyä opetusta näkö- tai kuulovammaisille[[26]](#footnote-26) sekä kehitysvammaisille ja cp-vammasta kärsiville lapsille.[[27]](#footnote-27)

Vammaisten lasten opetus tavallisissa kouluissa on puutteellista ja tästä johtuen vammaiset oppilaat sijoitetaan usein erityiskouluihin, joita ylläpitävät kansalaisjärjestöt ja yksityiset toimijat.[[28]](#footnote-28)African Journal of Disability -julkaisussa vuonna 2024 julkaistussa tieteellisen artikkelin kirjallisuuskatsauksessa todetaan, että inklusiivisen opetuksen toimeenpano on ollut Kamerunissa hyvin hidasta ja koulutus ei ole edelleenkään monelle vammaiselle saavutettavaa. Artikkelin mukaan vain noin 10 %:lla vammaisista lapsista on tosiasiassa mahdollisuus käydä koulua, vaikka koulua käyvien määrä onkin lisääntynyt viime vuosina.[[29]](#footnote-29) Toisen, Inclusive Education in Africa -teoksessa julkaistun artikkelin mukaan kokonaisuudessaan noin 70 % vammaisista lapsista käy koulua. Koulun käyminen on yleisempää kaupunkialueilla kuin maaseutualueilla.[[30]](#footnote-30) YK:n lastenrahasto UNICEFin mukaan 200 000 vammaista lasta ei pysty osallistumaan koulunkäyntiin koulujen heikon infrastruktuurin vuoksi.[[31]](#footnote-31) Nämä suhteellisen alhaiset koulunkäyntiluvut johtavat vammaisten alhaisempaan koulutustasoon ja lukutaitoon aikuisena. Suurimpia vaikeuksia koulutuksen saavutettavuudessa on puhevammaisilla, kehitysvammaisilla ja sokeilla lapsilla.[[32]](#footnote-32)

Vammaisuuteen liittyvän stigman vuoksi monet vanhemmat eivät lähetä vammaisia lapsiaan kouluun.[[33]](#footnote-33) Ranskalaisen koulutusalan järjestön Solidarité Laïquen haastatteleman kamerunilaisen vammaisille lapsille tarkoitetun koulun johtajan mukaan vammaisuuteen liittyvä tietoisuus on parantunut.[[34]](#footnote-34) Sen sijaan ranskalaisen La DCC-kansalaisjärjestön (La Délégation Catholique pour la Coopération) haastattelemien vapaaehtoistyöntekijöiden mukaan Kamerunissa vammaisuuteen liittyvät stigmat vaikuttavat erityisesti lapsiin ja tämän vuoksi lapsia saatetaan pitää piilossa kotona. Jopa kehitysvammaisille lapsille tarkoitetuissa kouluissa on ymmärtämättömyyttä vammaisuudesta, mikä johtaa siihen, että lapsia pahoinpidellään usein myös kouluissa.Myös lievempi vammaisuus on suuri este koulunkäynnille.[[35]](#footnote-35)

Konfliktialueilla koulutus on vammaisille lapsille suuremmassa mittakaavassa saavuttamatonta inklusiivisten koulujen, opetuksen ja infrastruktuurin puutteista johtuen, minkä seurauksena vain vähäinen määrä vammaisia lapsia pystyy käymään koulua konfliktialueilla. Vaikka viranomaisten mukaan esimerkiksi North-Westin ja South-Westin maakunnissa on jokaisessa piirikunnassa yksi inklusiivinen koulu, vammaisten oppilaiden määrä näissäkin on vähäinen. Näissä maakunnissa koulunkäynnissä on yleensäkin ottaen rajoitettua, sillä vain 64 % kaikista kouluista on toiminnassa.[[36]](#footnote-36)

## Lähteet

Bertelsmann Stiftung 2024. *BTI 2024 Country Report — Cameroon*. [https://bti-project.org/  
fileadmin/api/content/en/downloads/reports/country\_report\_2024\_CMR.pdf](https://bti-project.org/fileadmin/api/content/en/downloads/reports/country_report_2024_CMR.pdf) (käyty 3.6.2025).

CBCHS (Cameroon Baptist Convention Health Services) [päiväämätön]. *Socio Economic Empowerment for Persons With Disabilities: Medical Component*. <https://spd.cbchealthservices.org/programs/seepd/components/medical> (käyty 2.6.2025).

Chebou, Christelle; Tamo Fogue, Yannick; Nguimfack, Léonard & Mondoue, Roger 2023. “Social and Cultural Representation of Autism as Experienced by Mothers in Cameroon”. *Psychology Journal: Research Open,* vol. 5, no. 5. Saatavilla: <https://researchopenworld.com/social-and-cultural-representation-of-autism-as-experienced-by-mothers-in-cameroon/> (käyty 2.6.2025).

La DCC (La Délégation Catholique pour la Coopération)

26.7.2024. *Enseignante au Cameroun, elle redécouvre son métier.* <https://ladcc.org/camerounenseignement-redecouvrir-son-metier/> (käyty 2.6.2025).

25.7.2024a. *Au Cameroun, apporter de l’autonomie aux enfants handicapés*. <https://ladcc.org/cameroun-apporter-autonomie-et-handicap/> (käyty 2.6.2025).

25.7.2024b. E*xercer la psychologie auprès d’enfants handicapés au Cameroun*. <https://ladcc.org/exercer-la-psychologie-aupres-denfants-handicapes-au-cameroun/> (käyty 2.6.2025).

The Guardian Post Cameroon 30.4.2024. *Yaounde: CBCHS trains health workers, parents on management of children with disabilities*. [https://theguardianpostcameroon.com/post/3026/  
fr/yaounde-cbchs-trains-health-workers-parents-on-management-of-children-with-disabilities](https://theguardianpostcameroon.com/post/3026/fr/yaounde-cbchs-trains-health-workers-parents-on-management-of-children-with-disabilities) (käyty 2.6.2025).

HI (Handicap International) [päiväämätön]. *Cameroon*. <https://www.hi.org/en/country/cameroon#situation> (käyty 2.6.2025).

Kehitysvammaliitto [päiväämätön]. *Kehitysvammaisuus*. [https://www.kehitysvammaliitto.fi/  
kehitysvammaisuus/](https://www.kehitysvammaliitto.fi/kehitysvammaisuus/) (käyty 3.6.2025).

Kesah, Nfotoh P.; Che, Wanka’a R.; Agbor Jr., Agbor A. & Cockburn, Lynn 2024. ”Delays in Education and Leadership for Youth with Disabilities: Lessons from the TamTam Project”. *African Journal of Disability (Online)*, vol. 13. Saatavilla: <https://doi.org/10.4102/ajod.v13i0.1323> (käyty 2.6.2025).

Minorty Africa 16.2.2023. *Cameroon: How churches are a breeding ground for the exclusion of Persons with Disabilities*. <https://minorityafrica.org/cameroon-churches-breeding-ground-exclusion-persons-disabilities/> (käyty 2.6.2025).

Ngo Melha, Ernestine 2024. “Inclusive Education in Cameroon”. Teoksessa *Inclusive Education in Africa*. Leonhardt, Annette & Teferra, Tirussew (eds.) Beltz Juventa, Weinheim, s. 16–27. Saatavilla: [https://library.oapen.org/bitstream/handle/20.500.12657/87329/1/  
9783779978336.pdf#page=17](https://library.oapen.org/bitstream/handle/20.500.12657/87329/1/9783779978336.pdf#page=17) (käyty 2.6.2025).

OCHA (United Nations Office for the Coordination of Humanitarian Affairs) 2/2025. *Cameroon Humanitarian Needs Overview 2025*. <https://reliefweb.int/attachments/f41f25e6-68c9-440c-ab82-baf2b88e702c/Cameroon_HNO_2025_web_version.pdf> (käyty 2.6.2025).

Solidarité Laïque 23.1.2023. *Ecole inclusive: la prise en charge des élèves en situation de handicap au Cameroun*. <https://www.solidarite-laique.org/informe/ecole-inclusive-la-prise-en-charge-des-eleves-en-situation-de-handicap-au-cameroun/> (käyty 2.6.2025).

THL (Terveyden ja hyvinvoinnin laitos) [päiväämätön]. *Vammaisuus*. [https://thl.fi/julkaisut/  
kasikirjat/vammaispalvelujen-kasikirja/vammaisuus-yhteiskunnassa/vammaisuus](https://thl.fi/julkaisut/kasikirjat/vammaispalvelujen-kasikirja/vammaisuus-yhteiskunnassa/vammaisuus) (käyty 3.6.2025).

UNICEF Cameroon [päiväämätön]. *Eau, hygiène et assainissement*. <https://www.unicef.org/cameroon/fr/eau-hygi%C3%A8ne-et-assainissement> (käyty 3.6.2025).

UNPRPD (United Nations Partnership on the Rights of Persons with Disabilities) 11/2022. [*Situational Analysis of the rights of persons with disabilities in Cameroon. Country Report*](https://globaldisabilityfund.org/new/wp-content/uploads/2023/12/CR_Cameroon_2021-33b.pdf)*.* <https://globaldisabilityfund.org/new/wp-content/uploads/2023/12/CR_Cameroon_2021-33b.pdf> (käyty 2.6.2025).

UN Treaty Collection (United Nations Treaty Collection) [päiväämätön]. *15. Convention on the Rights of Persons with Disabilities, New York, 13 December 2006*. [https://treaties.un.org/  
doc/Publication/MTDSG/Volume%20I/Chapter%20IV/IV-15.en.pdf](https://treaties.un.org/doc/Publication/MTDSG/Volume%20I/Chapter%20IV/IV-15.en.pdf) (käyty 2.6.2025).

USDOS (United States Depatment of State) 22.4.2024. *2023 Country Reports on Human Rights Practices: Cameroon*. <https://www.state.gov/reports/2023-country-reports-on-human-rights-practices/cameroon/> (käyty 2.6.2025).

VOA (Voice of America) 2.12.2022. *Cameroon Disabled Ask for Greater Inclusion in Public Office and Political Life*. <https://www.voanews.com/a/cameroon-disabled-ask-for-greater-inclusion-in-public-office-and-political-life/6859803.html> (käyty 2.6.2025).

Wenze Ayima, Charlotte; Tchiaze Tsangue, Glory; Chirac Awa, Jacques; Nwiemalu Nsono, Josephine; Wango, Julius; Muffih Tih, Pius & Magnusson, Lina 2025. “Abuse in children and youth with disabilities in the Northwest region of Cameroon: a qualitative study on causes and contributing factors”. *Disablity and Rehabilitation*. Saatavilla: [https://doi.org/10.1080/  
09638288.2025.2505218](https://doi.org/10.1080/09638288.2025.2505218) (käyty 2.6.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. YK:n vammaissopimuksen määritelmän mukaan ”vammaisiin henkilöihin kuuluvat ne, joilla on sellainen pitkäaikainen ruumiillinen, henkinen, älyllinen tai aisteihin liittyvä vamma, joka vuorovaikutuksessa erilaisten esteiden kanssa voi estää heidän täysimääräisen ja tehokkaan osallistumisensa yhteiskuntaan yhdenvertaisesti muiden kanssa”. Termi ’disability’ tarkoittaa vammaisuuden lisäksi toimintarajoitteisuutta. (THL [päiväämätön].) Tässä vastauksessa termeistä ’disability / person with disabilities’ käytetään luettavuuden vuoksi käännöksiä ’vammaisuus / vammainen henkilö’. Kehitysvammaisuus puolestaan tarkoittaa nimenomaisesti vaikeutta oppia ja ymmärtää uusia asioita (Kehitysvammaliitto [päiväämätön]). Tässä vastauksessa termiä ’kehitysvammaisuus’ on käytetty vastineena englanninkielisille termeille ’intellectual / mental disability’. [↑](#footnote-ref-1)
2. UNPRPD 11/2022, s. 9–10. [↑](#footnote-ref-2)
3. UN Treaty Collection [päiväämätön]. [↑](#footnote-ref-3)
4. HI [päiväämätön]. [↑](#footnote-ref-4)
5. UNPRPD 11/2022, s. 10–11, 17, 19. [↑](#footnote-ref-5)
6. VOA 2.12.2022. [↑](#footnote-ref-6)
7. UNPRPD 11/2022, s. 17–18. [↑](#footnote-ref-7)
8. VOA 2.12.2022. [↑](#footnote-ref-8)
9. Minority Africa 16.2.2023. [↑](#footnote-ref-9)
10. UNPRPD 11/2022, s. 30. [↑](#footnote-ref-10)
11. USDOS 22.4.2024. [↑](#footnote-ref-11)
12. UNPRPD 11/2022, s. 19. [↑](#footnote-ref-12)
13. Bertelsmann Stiftung 2024, s. 22. [↑](#footnote-ref-13)
14. UNPRPD 11/2022, s. 19. [↑](#footnote-ref-14)
15. OCHA 2/2025, s. 17–20. [↑](#footnote-ref-15)
16. Wenze Ayima ym. 2025. [↑](#footnote-ref-16)
17. USDOS 22.4.2024. [↑](#footnote-ref-17)
18. Chebou ym. 2023. [↑](#footnote-ref-18)
19. OCHA 2/2025, s. 28, 35, 40. [↑](#footnote-ref-19)
20. UNPRPD 11/2022, s. 20–21. [↑](#footnote-ref-20)
21. UNPRPD 11/2022, s. 20–21. [↑](#footnote-ref-21)
22. The Guardian Post Cameroon 30.4.2024. [↑](#footnote-ref-22)
23. CBCHS [päiväämätön]. [↑](#footnote-ref-23)
24. Ngo Melha 2024, s. 22. [↑](#footnote-ref-24)
25. Ngo Melha 2024, s. 22. USDOS 22.4.2024; UNPRPD 11/2022, s. 20–21; Solidarité Laïque 23.1.2023. [↑](#footnote-ref-25)
26. Ngo Melha 2024, s. 22; USDOS 22.4.2024. [↑](#footnote-ref-26)
27. Ngo Melha 2024, s. 22. [↑](#footnote-ref-27)
28. Ngo Melha 2024, s. 22. [↑](#footnote-ref-28)
29. Kesah ym. 2024. [↑](#footnote-ref-29)
30. Ngo Melha 2024, s. 18. [↑](#footnote-ref-30)
31. UNICEF Cameroon [päiväämätön]. [↑](#footnote-ref-31)
32. Ngo Melha 2024, s. 18. [↑](#footnote-ref-32)
33. USDOS 22.4.2024; La DCC 25.7.2024a; 25.7.2024b. [↑](#footnote-ref-33)
34. Solidarité Laïque 23.1.2023. [↑](#footnote-ref-34)
35. La DCC 25.7.2024a; La DCC 25.7.2024b; La DCC 26.7.2024. [↑](#footnote-ref-35)
36. OCHA 2/2025, s. 28, 35, 40. [↑](#footnote-ref-36)